Imtella' April 30, 2021 Rapport: Massimo Axisa Malta tinsab pass eqreb li tgħaddi mit-test importanti tal-Moneyval. Dan wara li l-Kumitat ta' kontra l-ħasil ta' flus fi ħdan il-Kunsill tal-Ewropa vvota favur ir-rapport, li qies ir-riformi istituzzjonali u kostituzzjonali bla preċedent li saru f'pajjiżna fix-xhur li għaddew. Qabel isir pubbliku, ir-rapport mistenni jgħaddi mill-iskrutinju ta' entità oħra, il-Financial Action Task Force, li se tkun qed iżżur Malta x-xahar id-dieħel. Skont rapporti, Malta għaddiet mit-test tal-Moneyval. Dan wara li l-Kumitat ta' kontra l-Ħasil ta' Flus magħruf bħala l-Moneyval, fi ħdan il-Kunsill tal-Ewropa, approva b'vot fil-plenarja ta' Strasburgu, ir-rapport ta' analiżi dwar Malta li s'issa għadu mhux pubbliku. Jidher li r-rapport ta' Malta li sar mill-Moneyval laqa' r-riformi li saru matul l-aħħar sena, fosthom il-fatt li l-Prim Ministru ċeda għadd ta' poteri – bħal ħatra ta' mħallfin u maġistrati, l-għażla ta' President tar-Repubblika, u l-għażla ta' Prim Imħallef. Dan waqt li ssaħħu l-għodod ta' kontra l-ħasil ta' flus, b'investiment fil-Pulizija Eżekuttiva, tisħiħ fir-riżorsi lill-FIAU, kif ukoll is-separazzjoni tal-Uffiċċju tal-Avukat Ġenerali u l-Uffiċċju tal-Avukat tal-Istat. Fl-isfond ta' dan, ir-rapport jidher li qies il-fatt li l-Pulizija investigaw u ressqu l-Qorti għadd ta' persuni akkużati b'ħasil ta' flus. Sentejn ilu, pajjiżna falla t-test tal-Moneyval, iżda wara li saru dawn ir-riformi, il-Moneyval iddeċidiet li ma tpoġġix lil pajjiżna fuq il-lista l-griża, li waqt li ma timponi ebda sanzjonijiet ekonomiċi fuq pajjiżna, isservi ta' twissija għal investituri prospettivi. B'reazzjoni għar-rapport, l-Assoċjazzjoni ta' Min Iħaddem, l-MEA, fi stqarrija esprimiet sodisfazzjon għal dak li ddeskriviet bħala riżultat pożittiv għal Malta fir-rapport tal-Moneyval. Qalet li dan huwa mertu tar-riformi li saru f'pajjiżna, u qalet li b'hekk pajjiżna jinsab pass eqreb fit-triq li jkompli jsaħħaħ ir-reputazzjoni tiegħu. L-MEA temmet tgħid li issa tħares 'l quddiem għal riżultat pożittiv ukoll minn naħa tal-Financial Action Task Force, u li pajjiżna ma jibqax fiż-żona l-griża. Il-Kamra tal-Kummerċ fi stqarrija wkoll qalet li tinsab kuntenta b'dan il-vot favur pajjiżna u l-istituzzjonijiet tiegħu. Qalet li dan għandu jkun l-ewwel pass sabiex Malta tieħdu b'serjetà r-reati finanzjarji, anke billi l-istituzzjonijiet ta' pajjiżna jaħdmu b'mod trasparenti. U fi stqarrija separata, il-Kamra tan-Negozji ż-Żgħar u Medji qalet li huwa eċċezzjonali kif waqt li Malta kienet qed tiġġieled il-pandemija, irnexxielha tagħmel bosta riformi li wasslu għal dan ir-riżultat pożittiv. Intant dan m'huwiex l-aħħar test għal pajjiżna, li issa se jaffaċċja test importanti ieħor, dak tal-Financial Action Task Force, li se tkun qed tiskrutinja uffiċċjali għolja minn istituzzjonijiet regolatorji u legali Maltin fi żjara li se ssir f'Mejju. Ir-rapport finali mistenni jiġi ppubblikat mill-Moneyval fis-Sajf.